Majandus- ja Kommunikatsiooniministeerium Teie 09.06.2023 nr 2-1/2023/3165

info@mkm.ee Meie 04.07.2023 nr 4/119

**Arvamuse esitamine väärismetalltoodete seaduse,**

**riigilõivuseaduse ja seadme ohutuse seaduse**

**muutmise seaduse eelnõu kohta**

Lugupeetud Tiit Riisalo!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldada arvamust väärismetalltoodete seaduse, riigilõivuseaduse ja seadme ohutuse seaduse muutmise seaduse eelnõu kohta, mille eesmärk on vähendada ettevõtjate halduskoormust. Oleme eelnõuga tutvunud ning järgnevalt esitame enda seisukohad:

1. **Elektrooniline nimemärgiste register**

Eelnõu kohaselt muutub nimemärgiste register täielikult elektrooniliseks alates 1. jaanuarist 2025. Nimemärgise registreerimine viiakse koos nimemärgiste riiklikus registris olevate andmetega Tarbijakaitse ja Tehnilise Järelevalve Ameti järelevalve (TTJA) infosüsteemi alates 1. jaanuarist 2025 (eelnõu § 1 punkti 14 VMTS § 12). Edaspidi esitab Eestis väärismetalltooteid valmistav ettevõtja või Eestisse väärismetalltooteid sissevedav ettevõtja TTJA-le elektrooniliselt taotluse ettevõtte üldandmetega ja nimemärgise digitaalse kujutise TTJA järelevalve infosüsteemi kaudu (eelnõu § 1 punkti 14 VMTS § 13)

**Kaubanduskoda toetab nimemärgiste registri ajakohastamist, mis tagab, et ettevõtjatel oleks võimalik taotleda nimemärgist elektrooniliselt ning nad vabaneksid nimemärgise füüsilisest, paberkandjal nimemärgise kujutise esitamise kohustusest. Muudatuse tulemusel väheneb ettevõtete koormus ning kiireneb nimemärgiste registreerimise protsess.**

1. **Mitme sarnase nimemärgi registreerimine**

Edaspidi saab ettevõtja registreerida mitu sarnast nimemärgist ehk edaspidi peab registreeritav nimemärgis erinema teiste ettevõtjate nimemärgisest, aga võib olla sarnane sama ettevõtja teise nimemärgisega. Näiteks, suuremõõtmelisel tootel kasutamiseks keerulisema kujundusega ja väiksemõõtmelisel tootel kasutamiseks lihtsama kujundusega märgise (eelnõu § 1 punkt 10 ja 19). Kehtiva seaduse kohaselt sellist võimalust ei ole.

**Toetame mitme sarnase nimemärgi registreerimise võimaluse loomist, sest muudatus on kooskõlas ettevõtjate vajaduste ja soovidega ning lihtsustab ettevõtete tegevust.**

1. **Nimemärgise kehtivusaeg**

Muudatuste kohaselt on nimemärgise registreeringul kuni 10-aastane kehtivusaeg, mille järel saab ettevõtja registreeringut pikendada kümne aasta kaupa, esitades TTJA-le taotluse (eelnõu § 1 punkti 14 § 16). Kehtiva regulatsiooni kohaselt peab ettevõte iga aasta teavitama soovist nimemärgise registreeringut registris säilitada.

**Kaubanduskoda toetab muudatust, sest see võimaldab vähendada ettevõtjate halduskoormust.**

1. **Jaemüügi piirangu lõpetamine**

Eelnõu tunnistab kehtetuks piirangud väärismetallide jaemüügile ning edaspidi võib väärismetalltooteid müüa piiranguteta, sh turul, tänavakaubanduses, koduukselepingute kaudu, kõigil avalikul üritusel ja välikioskis (eelnõu § 1 p 20).

**Toetame muudatust, kuna puudub praktiline vajadus piirata väärismetalltoodete jaemüüki tarbijakaitselistel põhjustel teatud müügikohtades.**

Lugupidamisega

/allkirjastatud digitaalselt/

Mait Palts

Peadirektor

Ireen Tarto ireen.tarto@koda.ee